钦定古今图书集成/历象汇编/庶征典/第134卷 > 《河清记》元·程徐
## 钦定古今图书集成/历象汇编/庶征典/第134卷 > 《河清记》元·程徐

至元辛丑冬十一月戊辰，河清在县济民渡上下，监
渡董顺言于有司，河东宪司以闻。御史台上中书：明
年庚子，省臣奏，河清为希世瑞，宜选官，即其所祀。制
曰：“可。”三月丁未，中书乃命秘书少监臣程徐受命，即
斋祓。辛亥，朝明仁殿，丞相立殿前，令左氶埜先普花
八土默祷以授臣。明日，上尊酒四卣、缟币三端、楮币
万五千缗。礼部下晋宁路治具，词臣撰祝文乘传以
行，晋宁及绛皆遣官从。丁卯，至垣曲河滨，治坛陈俎
豆，戒诸执事恪职。翌日戊辰五鼓作，率官吏士人将
事如仪。波流静伏，凌风肃然。礼讫彻馔，投于河，文武
宾属就列，道旁观者如堵，咸曰“耿休哉！”乃请纪文刻
石，以侈上恩，以答神贶。先是，董顺始见河清，惊喜以
走白，不及详其远近日月，徐入晋境，道河上，辄询来
昔所见。盖自平陆三门、磼津至孟津五百馀里皆清，
凡七日，惟冰合者不见云。及至祭所，悉如所闻。且曰：
“河始清时，两岸居民不远百里来汲饮，即疾愈。挹以
酿，香冽异常，鱼鳖莫遁其形，山屋皆倒影。”呜呼！我国
家深仁厚泽，涵濡百“年之久。猝尔凶竖，肆毒寰宇，民
极涂炭，一纪于兹。乱极思治，是惟其时。”圣天子修德
得贤，相辅弼于内，良将驱除于外，九重端拱，清净无
为，润下之水，澄澈呈瑞，宜也。矧今中原底定，山东荡
平，皆调兵于晋，河清渺乎晋境，亦宜也。昔京房、王子
年皆以河清为圣王之瑞，治平之兆，岂无谓哉！冠秩
祀之祝，盖欲厚民之生瑞已乎哉？徐承乏馆阁，寅奉
祀事，敢摭实以纪。若歌颂之作，则俟海内平定，文臣
珥笔者焉。